作者:曹鄴
標題:下第寄知己
內容:長安孟春至，枯樹花亦發。憂人此時心，冷若松上雪。自知才不堪，豈敢頻泣血。所痛無罪者，明時屢遭刖。故山秋草多，一卷成古轍。夜來遠心起，夢見瀟湘月。大賢冠蓋高，何事憐屑屑。不令傷弓鳥，日暮飛向越。聞知感激語，胸中如有物。舉頭望青天，白日頭上沒。歸來通濟裡，開戶山鼠出。中庭廣寂寥，但見薇與蕨。無慮數尺軀，委作泉下骨。唯愁攬清鏡，不見昨日發。願憐閨中女，晚嫁唯守節。勿惜四座言，女巧難自說。